奉和江鄰幾六月七日文德殿觀文武百官等上尊號十五韻
作者：司馬光
朝代：宋

paragraphs: 舜禹曾何與，羲農實強名。
含靈徒叶贊，造物始無情。
閶闔非煙澹，觚稜曉氣清。
葳蕤大衢隘，殷轔外朝盈。
鮮旭分衣繪，薫風拂佩瓊。
華顛方內集，殊俗海隅傾。
棨戟金閨奥，囊書赭案横。
敷言齊列位，稽首從羣卿。
不報乾坤施，難圖日月明。
仁心由性得，治體與時行。
金石皆中款，丹青豈外榮。
功歸元首重，澤及草茅輕。
業業冲虚意，區區愛戴誠。
何爲猶讓德，不以慰懷生。
退復歌天保，期於采頌聲。